Stein Bugge
Store norske leksikon,Kunst og estetikk,Film, TV og teater,Norske regissører og scenografer
Stein Bugge var en norsk teaterteoretiker, regissør og dramatiker. Han var sjef for Den Nationale Scene i 1946–1948.
Bugge søkte inspirasjon i den før-borgerlige teaterutviklingen, og anså særlig antikkens og middelalderens teater som ideelle former, på grunn av teaterets tilknytning til festsammenhenger og publikums nærhet til spillet. Med sitt arrangement av festspillene i Håkonshallen i 1931 lanserte han ideen om det som senere ble Festspillene i Bergen.Hans syn på regikunst gikk i retning av det poetiske og rytmiske, en innfallsvinkel Kjetil Bang-Hansen har fulgt i noe senere tid. Som regissør lyktes han særlig godt med løsslupne komedieoppsetninger som Nikolaj Gogols Revisoren på Det Norske Teatret i 1936 og Ludvig Holbergs Mascarade på Nationaltheatret i 1946.Sine egne skuespill, som ble oppført både i Oslo, Bergen og Antwerpen, delte Bugge klart inn i tragedier og komedier. Boken Det ideale teater (1947) er en samling av hans skrifter. Les mer i Store norske leksikon Stein Bugge i Norsk biografisk leksikon